Mærsks erfaring med olieboring, milliarder af kroner i risikovillig kapital, AffaldVarmes store fjernvarmenet og sandsten flere kilometer under Aarhus. Sammen skal det bringe geotermisk varme ud i de aarhusianske radiatorer.

Det er planen ifølge det Letter of Intent, som Mærsk og Aarhus Kommune netop har underskrevet, og som blev offentliggjort ved et pressemøde i København i dag. Undersøgelsesboringer skal begynde næste år, og de vil forhåbentligt afdække, hvad man derefter kan forvente af projektet.

»Hvis det her kommer til at virke, som vi håber, så ser jeg det som noget med potentiale for hele Danmark,« siger energi-, forsynings- og klimaminister Lars Christian Lilleholt (V).

»Jeg glæder mig også over, at der er en spiller med nogle store kræfter, som mener det her seriøst, der nu tager det her projekt på sig,« siger han.

Geotermi

Teknologien bygger på, at man sender koldt vand flere kilometer ned i undergrunden, hvor temperaturen er betydeligt højere, vandet løber i et geologisk lag af sandsten og kan derefter pumpes op igen. Dermed får man varmt vand op. Varmen trækkes ud med varmepumper og via en varmeveksler føres den ind i fjernvarmenettet.

Selskabet AffaldVarme forsyner Aarhus med varme og har været involveret i geotermiprojektet siden efteråret 2017, de vil ifølge planen blive aftager af varmen fra Mærsks geotermianlæg.

»Alt afhænger af, hvad eksplorationsfasen afdækker. Vi skal først have afklaret, hvilken temperatur vi kan få op, hvilket varmebehov det kan dække og hvornår det kan være klar,« siger Mathias Schou Gammelgaard, projektleder fra AffaldVarme.

»Men vi regner med, at der skal etableres 10 til 14 små, decentrale værker, hver med et nedløb og et opløb, og derudover varmepumpe og varmeveksler,« siger han.

I Aarhus er det tanken, at varmen kan tilføjes distributionsnettet ved 65-75 grader, uden at man behøver at hæve temperaturen til de 110 grader, Aarhus' transmissionsnet opererer ved.

Brug for undersøgelsesboringer

Første fase af projektet bliver en forhandling mellem kommunen, Mærsk og regeringen.

Ifølge AffaldVarmes chef, Bjarne Munk Jensen, er det særligt vigtigt at få en dispensation fra kravet til kraftværker om at producere både el og varme. Det går han stærkt ud fra, at projektet vil få.

»Der er politiske signaler om, at vedvarende energi vil blive bakket op. Det er meget lovende, for hvis vi skal gå fra brændselsløse kilder, er geotermi en rigtig god kandidat,« siger han.

Efterfølgende skal der bores nogle undersøgelsesboringer for at afdække, hvordan geologien under Aarhus egner sig til geotermi.

»En ting, vi helt sikkert ved fra drilling, er, at man ikke helt ved, hvad man finder, før man får boret, og det er det vi skal få afklaret i exploration-fasen,« siger Samir Abboud, direktør for geotermi i A. P. Møller Holding.

Fakta om projektet Prisen bliver ifølge Mærsk i milliardklassen, det vides endnu ikke hvor meget, det præcist kommer til at koste, men Mærsk vil som udgangspunkt påtage sig hele risikoen. Boringerne skal ned i et sandstenslag, der formodes at ligge i over to kilometers dybde. Injektionsbrønd (nedløb) og produktionsbrønd vil ligge godt 1,5 kilometer fra hinanden, derefter tvinger trykket varmt vand op af produktionsbrønden. Vandet formodes at nå en temperatur på 60-75 grader. Når varmen er trukket ud af vandet med varmepumpe og varmeveksler, pumpes det afkølede vand igen ned i injektionsbrønden. Exploration-delen vil efter planen omfatte tre brønde boret således, at man får et klart billede af byens undergrund. Fjernvarmenettet, som drives af AffaldVarme, vil i første omgang opvarme ca. 100.000 hjem fra de geotermiske anlæg, nettet leverer varme til 350.000 hjem i Aarhus området.

Risikovillighed

Mærsk kommer til at pådrage sig risikoen ved projektet, intet præcist tal er offentliggjort, men hvis exploration-fasen er lovende, og man kan få de rette aftaler, er Mærsk villige til at investere milliarder:

»Jeg synes, det er fair, at hvis vi kommer med kompetencerne, så er det også os, der tager risikoen. Desuden har vi stor erfaring med det her fra oliebranchen og er gode til store projekter,« siger Samir Abboud.

Det er da også Mærsk, som står til at tjene på aftalen, hvis det går efter planen:

»En holdbar forretningsmodel for udvikling af geotermi på industriel og kommerciel skala kræver en 'one-stop-shop'-struktur, hvor projektet har en erfaren og dedikeret ejer og operatør. APMHI (A.P. Møller Holding Invest, red.) tilbyder således efterforskning af ressourcen og etablering af det geotermiske anlæg og den efterfølgende drift af anlægget med salg af varme direkte til Aarhus Kommune,« som der står i det Letter of Intent, som Mærsk og Aarhus Kommune har underskrevet.